Folketing
2002-03-20

Jeg kan forstå på hr. Kristian Jensen, at Venstre mener, at det er ude i erhvervslivet, at værdierne skabes. Nu kan jeg høre, at nogle af værdierne er på vej ind på Slotspladsen. Jeg har lidt indtryk af, at de med hensyn til nogle af de værdier, som Venstre hylder, synes, at finansloven er en smule kortsigtet og snæversynet. De kan ikke se visionen i, at der skal skæres ned på arbejdsmiljøet, det forebyggende arbejde. De kan ikke se, at der skal skæres i fundamentet for Danmarks råstof, altså hele uddannelsessektoren. Noget bliver taget af bordet, men mange af nedskæringerne holdes der ved endnu. De kan ikke forstå, hvorfor de skabende kunstnere, som skaber så mange værdier til samfundet, også skal rammes. Derfor vil vi sikkert høre meget mere fra dem. Eftersom jeg har en meget stor respekt for de folk, der skaber værdierne, er jeg sådan set meget enig med dem i, at denne finanslov på mange måder er utrolig kortsigtet og snæversynet.